b'\n_START_ARTICLE_\nStar Wars: The Force Awakens (filmmusikk)\n_START_SECTION_\nProduksjon\n_START_PARAGRAPH_\nI juli 2013 ble det bekreftet at John Williams, som komponerte musikken for de andre filmene, ogs\xc3\xa5 skulle komponere denne gang. I f\xc3\xb8rste omgang brukte de bearbeidede versjoner av de tidligere lydsporene hans til de f\xc3\xb8rste to trailerne. Det egentlige arbeidet begynte i desember 2014, og han ble ferdig i juni 2015. Williams ville bruke spor fra de forrige filmene p\xc3\xa5 \xc2\xaben naturlig m\xc3\xa5te\xc2\xbb, i tillegg til \xc3\xa5 bruke nytt materiale. Selve innspillingen av filmmusikken begynte 1. juni 2015 hos Sony Pictures Studios med William Ross som dirigent for de fleste l\xc3\xa5tene. Williams var selv til stede og dirigerte de l\xc3\xa5tene Ross ikke gjorde. Innspillingen ble ferdig 14. november 2015. Filmmusikken ble utgitt p\xc3\xa5 CD, vinyl og for streaming av Walt Disney Records 18. desember 2015._NEWLINE_Lin-Manuel Miranda og Abrams stod for musikken i kantinescenen, og komponerte den i stil med den tilsvarende l\xc3\xa5ten for Mos Eisley Cantina i Star Wars Episode IV: Et nytt h\xc3\xa5p. Abrams m\xc3\xb8tte Miranda under en oppsetning av Broadway-musikalen hans Hamilton, hvor Miranda tilb\xc3\xb8d seg \xc3\xa5 komponere kantinemusikken om det var n\xc3\xb8dvendig. Williams takket nei til \xc3\xa5 komponere denne delen av lydsporet for \xc3\xa5 fokusere p\xc3\xa5 den generelle orkestermusikken. Abrams tok kontakt med Miranda, og de brukte to m\xc3\xa5neder p\xc3\xa5 \xc3\xa5 komponere musikken til kantinescenen._NEWLINE_Om det \xc3\xa5 vende tilbake til Star Wars-universet har Williams sagt: \xc2\xabDet hele er en fortsettelse av et opprinnelig sett med ideer. Det er litt som \xc3\xa5 tilf\xc3\xb8ye avsnitt til et brev du har arbeidet p\xc3\xa5 i flere \xc3\xa5r. Ved \xc3\xa5 starte p\xc3\xa5 en helt ny film, en historie jeg ikke kjenner, rollefigurer jeg ikke har m\xc3\xb8tt, blir hele tilgangen min til \xc3\xa5 skrive musikk fullstendig annerledes \xe2\x80\x93 [jeg] pr\xc3\xb8ver \xc3\xa5 finne en identitet, pr\xc3\xb8ver \xc3\xa5 finne musikalske m\xc3\xa5ter \xc3\xa5 identifisere en rollefigur p\xc3\xa5, hvis det er n\xc3\xb8dvendig, og s\xc3\xa5 videre.\xc2\xbb Han har ogs\xc3\xa5 sagt at det \xc3\xa5 arbeide med regiss\xc3\xb8ren J.J. Abrams minte mye om prosessen han gikk gjennom med George Lucas i de forg\xc3\xa5ende filmene.'